দুর্নীতি ও অনিয়মের ব্যাপক বিস্তারে দেশের দরিদ্র জনগোষ্ঠী ক্ষতিগ্রস্ত হলেও সরকারের কাছ থেকে দুর্নীতি প্রতিরোধে কার্যকর ও দৃশ্যমান কোনো পদক্ষেপ লক্ষ্য করা যায় না। শুধু জেলা পরিষদে বিরাজমান দুর্নীতি নয়, সরকারের বিভিন্ন সংস্থা ও প্রতিষ্ঠানেও নানা উপায়ে দুর্নীতি ও জালিয়াতির ঘটনা ঘটে চলেছে। এর ফলে সরকার আর্থিকভাবে ক্ষতিগ্রস্ত হচ্ছে। অন্যদিকে দুর্নীতি দেশের উন্নয়ন ও অগ্রগতিকে মারাত্মকভাবে ব্যাহত করছে। এ অবস্থার পরিবর্তন ঘটাতে সরকারকেই উদ্যোগী হতে হবে। সরকারের সদিচ্ছা ছাড়া দেশ থেকে দুর্নীতি নির্মূল সম্ভব নয়। শুধু মুখে দুর্নীতিবিরোধী কথা না বলে সরকারের উচ্চপর্যায় থেকে দুর্নীতিমুক্ত সমাজ গড়ার উদ্যোগ নেয়া হলে সুফল পাওয়া যাবে। আমরা মনে করি, এ জন্য সর্বাগ্রে প্রয়োজন রাজনৈতিক অঙ্গীকার। সেই সঙ্গে স্বাধীন বিচার বিভাগ ও জনগণের তথ্য অধিকার নিশ্চিত করার পাশাপাশি দুর্নীতি দমন কমিশনকে (দুদক) শক্তিশালী করে গড়ে তুলতে হবে।